**Задания для 9-11 классов на 3-ий тур 2015-16 уч. год**

**1. Текстағы һөйләмдәрҙең телен тапҡыр, нәфис, образлы итеүсе сараларҙы табып, төрөн билдәләп, дөрөҫ яуап яҙығыҙ. Аҫтына һыҙылған һөйләм составы буйынса ниндәй һөйләм?**

Ауылда бөтә кеше уны яратып та, мәҙәк итеп тә Сыуаҡай әбей тип йөрөтә. Көҙгө сыуаҡ кеүек яҡты көләс йөҙлө, йомшаҡ, яғымлы һүҙле, изгелексән, яҡшы күңелле был әбейгә Сыуаҡай тигән исем ғәжәп йәтеш тура килеп тора. Шуға күрә ахыры уның мулла ҡушҡан Сыуаҡбикә тигән исемен телгә алыусы ла юҡ хәҙер.

Сыуаҡай әбей ауылда оҫта кендек әбейе лә, им-томсо ла, һәр өйҙә ҡәҙерле ҡунаҡ та. Ул теләгән бер өйгә теләгән ваҡытта барып инә, үҙенең им-томон итеп, хәбәрен һөйләп, сәй эсеп, ни бирһәләр, шуны алып сығып китә. **Тик тарамыштарҙан ғына торған бәләкәс арыҡ кәүҙәле, ваҡ, көләс йыйырсыҡтар баҫҡан йоҡа битле был әбей аяғына йөн ойоҡ менән ҡата, өҫтөнә биленән генә бөрөп тегелгән ситса күлдәк кейеп, ҡыш көндәрендә башына берәй алама шәл ябынып, урамдың әле бер осонан, әле икенсе осонан йүгереп үтә**. Ул үҙенсә һәр кешенең тормошон, ҡайғыһын, шатлығын белеп торорға, кәрәк саҡта һәр кемгә ҡулынан килгәнсә ярҙам итергә, уның яҙмышын еңеләйтергә теләй. Ә үҙ тормошонан ул бик ҡәнәғәт *(З. Биишева ).*

**2. Шиғырҙағы һүрәтләү сараларының төрөн билдәләргә:**

 Ярып уҙам төндөң ҡуйылығын,

Ҡояш йоҡлай, ай ҙа иҙрәгән.

Ҡапҡа һайын мине йыр-моң көтә,

Таң һыҙыла һәр бер тәҙрәнән.

Сирендәргә ҡуша үҫкәнме ни,

Баҫып тора гөлдәй ҡыҙ бала…

Яҙ нурынатөрөнөп һөйөү килгән, -

Баҡса һайын сирень тумала *(Р. Назаров).*

**3. Түбәндә бирелгән ҡушма һөйләмдәр эсенә ингән ябай һөйләмдәр үҙ-ара ниндәй юл менән бәйләнеп килгәндәр:**

Таң атҡанда, буран хәлһеҙләнде; көн яҡтырғанда, ул бөтөнләй баҫылды, Сергей тәүәкәлләп Айтуғанға йәйәү йүнәлде. Көрт баҫһа ла, юл таныш: көҙөн унан иген ташығайны *(Р. Низамов).*

**4.** «*Әйткән һүҙ – атҡан уҡ*»һөйләме **с**оставы буйынса ниндәй?

**5. Һөйләмдәргә пунктуацион анализ яһағыҙ ҙа уртаҡ эйәрсән киҫәге булған теркәүесле теҙмә ҡушма һөйләмдәрҙе билдәләгеҙ:**

а) Ауылға яҡын туғандар нәҫел-нәсеп булмағас күптән ҡайтҡаным юҡ ине *(Ә. Вахитов).*

б) Яҙ ағас япраҡ яра көҙ улар шауҙырлап ҡойола *(Ә. Вахитов).*

в) Йондоҙҙарҙы ла бит гелән генә

Киске елдәр өрөп ҡабыҙа ла

Таң елдәре өрөп һүндерә *(Н. Нәжми).*

г) Ул миңә: «Әсәйең һине бик тә ярата шул: һин уға бала ғына түгел ә атайыңдың яҡты төҫө лә йөрәгенә киҫелеп ингән һыны ла…» *–* тигәйне *(Ә. Вахитов).*

**6. Һөйләмдәрҙә нөктәләр урынына ниндәй тыныш билдәләре ҡуйыла, ни өсөн икәнен аңлатырға:**

Донъя күрә…

 илдәр тулҡын аша

Бер-беренә сәләм ебәрә.

Һәр тулҡында дуҫлыҡ хисе йәшәй…

Һәр тулҡында ҡояш тирбәлә.

Ләкин ерҙә тағы һөрөм аңҡый…

 Ҡылыс сыңы килә алыҫтан.

 Улар менән күкрәп уҙған яуҙа…

 Ҡан эсендә ерем танышҡан *(Р. Назаров).*

**7. Эйәрсән һөйләмде баш һөйләмгә бәйләүсе сараларҙы билдәләргә:**

а) Шуныһы ғәжәп: ошо ике үркәсле тауҙа сейә ҡыуаҡтарынан башҡа бер нәмә лә үҫмәй торғайны *(Әнүр Вахитов).*

б) Зәңгәр күҙҙәренән шиғыр һибеп,

Көлөп тора минең фәрештәм,

Бер мин генә түгел, уны күреп,

Йыһан сәғәҙәткә ирешкән *(Ш. Бабич).*

в) Кис көтөү ҡайтҡанда башланған йәнлелекте бала-саға шау-шыуы алмаштыра, унан йәштәр сыға *(Әнүр Вахитов).*

г) Япраҡтарҙы ағастарға ҡабат элеп ҡуйып булмаған кеүек, йәшәлгән көндәр ҙә ҡабат ҡайтмай шул *(Әнүр Вахитов).*

**8. Түбәндәге һөйләмдәрҙә ике нөктәләрҙең ни өсөн ҡуйылыуын аңлатығыҙ:**

а) Йыш ҡына шикләнәм: үҙемде артыҡ илгәҙәк тотоп йүнһеҙ күренмәнемме икән уға?

б) Эй, ҡәҙерле уҡытыусыбыҙ,

Йөрәк һүҙебеҙ ошо:

Дан һиңә, мөхәббәт һиңә,

О, беҙҙең йәшлек дуҫы! *(Р. Ниғмәти).*

**9. Һөйләмдәрҙә *тип* бәйләүесе ни өсөн ҡуйылыуын аңлатып, дөрөҫ яуап яҙығыҙ.**

а) Бейеүҙе халыҡтың эмоциональ портреты тип атап була *(«Ағиҙел» журналынан).*

б) Һин ҙур эштәр башҡараһың, кешеләргә күп яҡшылыҡтар эшләйһең , уларға таяныс булаһың тип уйланым *(М. Кәрим).*

в) Ҡыҙғанысҡа ҡаршы, көнсөллөктөң аламаһы, ҡараһы бар тип бушҡа әйтмәгәндәр *(Ғ. Хөсәйенов).*

г) Бишектәге бишкә төрләнә тип

Әйтмәгәндәр бит ул тиктәҫкә *(Р. Сафин).*

**10. Түбәндәге мәҡәл һәм әйтемдәрҙә ни өсөн һыҙыҡ ҡуйылған, аңлатып, дөрөҫ яуап яҙығыҙ:**

а) Яманға әйткән аҡыл – далаға атҡан уҡ.

б) Бары ла яҡшы – беҙ яман, бары ла бойҙай – беҙ һалам.

в) Болланһаң – болоңдо, юлланһаң – юлыңды, уйлаһаң – уйыңды йәшер.

г) Һүҙ – һуған ҡабығы: береһен асһаң, икенсеһе сыға.

**11. Түбәндә бирелгән һөйләмдәрҙең схемаларынын төҙөргә, һөйләм төрөн билдәләргә:**

а) Ҡыҙ көлә-көлә ары йүгерҙе, киң, матур аҡлан барып тоташҡан текә яр ситенә килеп баҫты *(З. Биишева).*

б) Ҡыш үткәс, ер кипкәс,

Ни ҡыҙыҡ һабанда,

Буҙ турғай дәрт биреп

Тормаһа яланда *(М. Сөндөклө).*

**12. Әгәр теркәүесһеҙ теҙмә ҡушма синтаксик конструкцияның һуңғы һөйләме алдағы һөйләм йәки һөйләмдәрҙә әйтелгән уй-фекергә һығымта яһаһа йәки алда белдерелгән уй-фекерҙе дөйөмләштерһә, ниндәй тыныш билдәһе ҡуйыла?**

**13. Шиғырҙарҙа аҫтына һыҙылған һүҙҙәр һөйләүсенең ниндәй тойғоһон белдерә, һәм был һүҙҙәр нисек атала?**

а) Бәхеткә ҡаршы, фронт һыҙығын үткәндә, төн ҡараңғы һәм ямғырлы булды *(М. Кәрим).*

б) Бөгөн бына һинең ерең менән,

Тимәк, һинең менән хушлашам *(М. Кәрим).*

**14. Мәктәптә өйрәнелгән, төп сығанаҡтары иң элек башҡорт халыҡ ижады әҫәрҙәренең теленә, йәнле башҡорт һөйләү телмәренә, төрки яҙма теленә, башҡорт теленең дөрөҫ әйтелеш-яҙылыш нормаларына нигеҙләнгән тел нисек атала?**

**15. Түбәндә бирелгән һүҙҙәр үҙенсәлектәре буйынса ниндәй диалектҡа ҡарай: *иҫтәйем, тәмде, эштәйем, бесәндек, урмандыҡ.***

а) көнсығыш диалект

б) көньяҡ диалект

в) төньяҡ-көнбайыш диалект

д) ҡыҙыл һөйләше

**16.** **Тормош күренештәрен ҡыҫҡа һәм образлы итеп һүрәтләү өсөн, әйберҙең күҙгә бәрелеп торған берәй детален тотоп алыу арҡаһында, һәр төрлө оҙон-оҙон тасуирлауҙарға урын ҡалдырмау маҡсатында ҡулланылған һүҙҙәр нисек атала?**

**17. Ғәҙәттәге һөйләшеүҙә, үҙ-ара әңгәмәләрҙә аралашыу, фекер алышыу, күргән-белгәндәр тураһында фекер уртаҡлашыу маҡсатында ҡулланылған, ябай телмәр һүҙҙәре менән бергә ымлыҡтар, өндәш һүҙҙәр, инеш һүҙҙәр, бер генә һүҙҙән торған һөйләмдәр, кәм һөйләмдәр ҡулланылған телмәр төрө нисек атала?**

**18. Текстағы һөйләмдәрҙән айырымланған эйәрсән киҫәктәрҙе билдәләп, дөрөҫ яуап яҙығыҙ:**

 Йәйҙең, миҙгел түбәһенә үрләп, йәйрәп балҡыған көндәре. Тымыҙыҡ иртә. Шаңдаҡ аҡһылланып, алыҫтағы тау теҙмәләре артынан ҡояш күренеүгә, Күккүл өҫтөндә, алтын да көмөш тәңкә һибелгән төҫлө, иренсәк шөҙөр йымылдап уйнай башланы. Таң ысығы дымһыратҡан япраҡтарҙан гәлсәр тамсылар тама, тертләп уянып, сәскәләр асыла, беленер-беленмәҫ елдән урман талғын ғына бәүелеп ҡуя.

 Ун йылдан артыҡ инде йәйҙәрен һәр иртәлә ошо мөһабәт күренеште таң ҡалып күҙәтә Мансур. Һынаған кеүек йотлоғоп баға, һоҡлана, ә барыбер танһығы ҡанмай. Күргән һайын зауығы, ҡомары арта, ныҡлап ҡараған һайын, урман-тау донъяһының яңы биҙәктәрен табып, хозурлыҡ кисерә.

 Бына ул, күкрәген һаумалдай саф, йомшаҡ елгә ҡуйып, бер килке йылмайып торҙо ла, яй ғына атлап, ҡая өҫтөнә менде. Күҙенә бинокль ҡуйҙы, алыҫ-алыҫтарға тартылған күгелйем зәңгәр киңлектәрҙе һынсыл барлап сыҡты.

 Шөкөр, хәүефләнер бер ни ҙә юҡ хәҙергә. Ҡайһы тарафҡа күҙ һалма, шыйыҡ томанға төрөнгән йөҙ йәшәр урман, үҙенең шифалы һулышынан үҙе рәхәт сигеп, тын ғына ойоп ултыра. Шылт иткән тауыш ишетелмәй. Хатта таң мәлендә кем уҙарҙан сутылдап һайрашҡан ҡоштар тынып ҡалған.

 Һил тәбиғәт Мансурҙың борсоулыраҡ төнгө уйҙарын һыпырып ташланы. Хәҙер һәр көнгө йомоштарына тотоноп китһә лә, моғайын, таман булыр *(Ә. Хәкимов).*

**19. Һөйләмдәрҙә һүҙбәйләнештәрҙең яһалыу юлдарын аңлатып, төрҙәрен билдәләргә:**

Ауыр саҡта – йөрәгемдә

Ер көсөн тоям,

Йә еремдең күкрәгенә

Башымды ҡуям, –

Мөхәббәтем һәм нәфрәтем

Һаҡланып ҡала,

Ауырлыҡтар һәм ваҡлыҡтар

Тапалып ҡала.

Төн һымаҡ һин тынаһың да

Көн кеүек йылмаяһың.

Ахыры, айҙың серен йыйып,

Ҡояштан нур алаһың!.. *(Р. Ғарипов).*

 **20. Түбәндә бирелгән шиғырҙың а) лексик үҙенсәлектәрен, б) морфологик, в) синтаксик үҙенсәлектәрен билдәләргә:**

Һуңғы хатыңды мин уҡып сыҡтым,

Һәр бер һүҙен үлсәп ҡараным,

Тик был хатың яҡынайтмаҫ кеүек,

Алыҫлатыр һымаҡ араны *(Ш. Биҡҡол).*